Mads Fuglede (V), 2023-05-02:
Tak for ordet, og tak for lejligheden til at drøfte denne redegørelse.
Som historiker kan man godt tit få den tanke, at Norden som sådan et samlet projekt, nogle, der kunne stå sammen i en blok, altid har haft noget sværmerisk over sig.
I lige så lang tid som vi har været selvstændige nationer, har der været stærke kræfter, der har villet samle Norden, og der har også været stærke kræfter, der fik os til at gå i hver sin retning.
Jeg har altid syntes, at perioden omkring anden verdenskrig er sådan et interessant billede på det her, altså at selv om vi har så nemt ved alt, der samler os, så var nogle lande besatte, ét land var neutralt, og et andet var allieret med Tyskland.
Det er sådan et godt billede på den udfordring, som altid har været Nordens udfordring, altså at vi i skåltaler siger et, og at det i virkeligheden ikke er altid, vi agerer på den facon.
Men alligevel er vi endt med at finde en eller anden formel, hvor vi har spejlet os i hinanden og udviklet os i takt, og det har gjort, at vi er blandt de rigeste lande i verden, og som blok har vi en rigdom og en kompetence i vores arbejdsstyrke, også når man ser på mængden af patenter, vi udtager osv., som slet ikke står i forhold til det lille befolkningsgrundlag, som vi relativt set har.
Vi har en befolkning, der er blandt de lykkeligste, når man spørger dem, måske ikke helt, når man måler på, hvor mange der hænger sig selv ude i garagen, men det kan skyldes noget med lyset i perioder, men vi har befolkninger, der lever i velfærdsstater, hvor velfærden og rigdommen er meget lige fordelt, og det er jo en forretningsmodel, som flere burde spejle sig i og kopiere.
Men det er også en forretningsmodel, som måske er stærkest, hvis vi bliver endnu bedre til at samarbejde, end vi historisk har været.
Jeg tror selv, at der med det, man har oplevet med invasionen af Ukraine, er kommet et så stort pres udefra, hvor Sverige nu opgiver sin neutralitetspolitik, og det samme gør Finland.
Finland er med i NATO, og Sverige følger efter, og der er nu sådan et nybrud for, at vi kan samles.
Jeg bider også mærke i, at man på nogle af de områder, som har delt os mest i nyere tid, især et område som udlændingepolitik, bevæger sig i samme retning, og at man er meget mere enige, end man har været tidligere, og jeg synes, at redegørelsen her bærer præg af alt det her.
Der er stadig væk mange knaster, der udestår.
Vi bruger stadig væk mange kræfter på at lave forskel imellem os, men man bevæger sig hele tiden i retning af et mere integreret Norden, og det tror jeg er godt, ikke kun for Norden, men også for hele Europa som sådan og verden som sådan, hvis man sådan skal skrue det lidt mere stort op.
Norden, der står samlet om en grøn omstilling, er jo i den grad noget, der har nogle midler bag sig og nogle muligheder bag sig, som kan udvikle sig på en facon, som bør være til efterligning for andet.
Norden som et område, der viser, hvad vi forstår ved kvinders integration i samfundet, er også på et niveau, som man ikke ser andre steder i verden.
Ligestillingen er en tanke, der er født mange steder, og vi gik ikke forrest, men da vi først gik i gang, endte vi med at være forrest.
Det er vi stadig væk, og det skal vi stadig væk være.
På hele området, der ligger omkring klimadagsordenen, er man i Norden foregangsmænd for at sætte en dagsorden her, som er utrolig vigtig.
Det, at vi har fået meget forskellige regioner, store og små folkeslag i antal, til at blive hørt og være en del af et samarbejdende Norden, er også noget, man kunne lære af mange andre steder.
Hvis man ser på den kompetenceressource, vi har i vores befolkninger i Norden, så har vi gennemgået alle de her forskellige industrielle revolutioner, der har været.
Jeg mister altid overblikket over antallet af dem, jeg kan ikke huske, om vi er ved den sjette, den syvende eller den ottende, men hver gang der har været et nyt stort skridt i den måde, man producerer på, den måde, man indretter sit samfund på, så er Norden hurtigt endt med at være i front og uden at tabe store generationer bagefter sig, som så får idéer om at lave samfundsomstyrtning.
Det står vi os også godt ved.